Danmarkshistoriens næststørste lottogevinst nogensinde blev fredag aften vundet på en kupon, der var købt i Nordjylland af en mand fra Hjørring.

Førstepræmien i det europæiske lottospil Eurojackpot blev fredag aften vundet af en nordjysk mand. Der var hele 148 millioner kroner i førstepræmiepuljen, og vinderkuponen, som udløste den enorme gevinst, var købt i Nordjylland. Det var nemlig i Spar-butikken i Skallerup ved Hjørring, at kuponen med de lykkebringende tal blev langet over disken. Det skriver Danske Spil i en pressemeddelelse. Lørdag formiddag fik Danske Spils kundecenter så en henvendelse fra den heldige vinder. - Det er en mand fra Hjørring, siger Camilla Cornelius, der er kommunikations- og presserådgiver hos Danske Spil. - Han vil gerne være totalt anonym, men han virkede selvfølgelig overvældet og glad, da han kontaktede vores kundecenter, siger Camilla Cornelius. Helt præcist udløste de fem vindertal og de to stjernetal på vinderkuponen en gevinst på 148.183.435 kroner. Det er den næststørste lottogevinst, der nogensinde er vundet i Danmark. Rekorden blev sat i 2015, hvor en heldig vinder i Helsingør løb med 315 millioner kroner.